Index - Külföld - Lezuhant egy katonai helikopter Pakisztánban
Lezuhant egy katonai helikopter Pakisztánban
MTI 2005.10.16. 08:51 Lezuhant a pakisztáni hadsereg egyik, a földrengés utáni mentésben részt vevő helikoptere a pakisztáni Kasmírban lévő Vag település közelében, a gépen utazó hat személy életét vesztette - közölte egy magas rangú katonai vezető vasárnap.
Gál Dávid, a Magyar Baptista Szeretetszolgálat Pakisztánban dolgozó mentőcsapatának tagja vasárnap hajnalban az MTI kérdésére telefonon megerősítette, hogy a magyar mentőcsapat valamennyi tagja ép és egészséges.
A Mi-17 típusú helikopter mentőket - más források szerint segélyszállítmányt - szállított a földrengés sújtotta térségbe szombaton, majd a visszaúton Vag közelében lezuhant. Az áldozatok valamennyien katonák voltak - közölte a név nélkül nyilatkozó illetékes.
A helikopter szombaton déltájban tűnt el, a hadsereg az éjszaka találta meg a roncsokat - közölte Saukat Szultan tábornok, a hadsereg szóvivője. A szóvivő nem egyelőre tudta megmondani, mi okozta a balesetet, nem zárta ki, hogy esetleg a rossz időjárás, vagy műszaki hiba miatt történt a baleset.
Ez volt az első ilyen jellegű baleset a Pakisztán északi részében folyó mentési munkálatok megkezdése óta, ahol az október 8-i, Richter-skála szerinti 7,6-os erősségű földrengés következtében 38 ezren haltak meg, 62 ezren sérültek meg és 2,3 millióan maradtak fedél nélkül. A két napja tartó szeles és esős időjárás után vasárnap ismét borult volt az ég és viharos az időjárás a katasztrófa sújtotta területek felett, ami lassíthatja a mentési munkálatokat.